杨维桢
苕山水歌
苕山如画云，苕水如篆文。
使君画船山水里，荡漾朝晖与夕曛。
中流棹歌惊水鸭，捷如竞渡千人军。
渡头刘阮郎，清唱烟中闻。
为设胡麻饭，招手越罗蚡。
既到车山口，还过溘水濆。
东盛坝前折杨柳，西庄漾下纫香芹。
东村击鼓送将醉，西村吹笛迎余醺。
三日新妇拜使君，野花山叶斑斓裙。
使君本是龙门客，宫衫脱锦披黄斤。
愿住吴侬山水国，不入中朝鸾鹄群。
酒酣更呼酒，挽衣劝使君。
游丝蜻蜓日款款，野花蛱蝶春纷纷。
君不见城南风起寒食近，老农火耕陈帝坟。